
Nr.27/118/4 aprilie 2003
RAPORT

asupra propunerii legislative pentru completarea şi modificarea art.186, alin.(2) din Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea şi modificarea art.186, alin.(2) din Codul Muncii, trimisă cu adresa nr.51 din 24 martie 2003.

La întocmirea prezentului raport, Comisia a avut în vedere avizul primit de la Consiliul Legislativ.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare modificarea şi completarea art.186, alin.(2) din Legea nr.53/2003 - Codul Muncii, în sensul introducerii obligativităţii propunerii medicului de medicină a muncii indiferent de rezultatul votului din Comitetul de securitate şi sănătate în muncă.
Comisia propune Plenului respingerea propunerii legislative întrucât textul propus de iniţiatori nu este în concordanţă cu dispoziţia alin.(3) al art.185 din Codul Muncii, conform căreia medicul este membru de drept în respectivul comitet, având un vot ca fiecare membru, astfel încât propunerile formulate de el pentru program ar fi contrar raţiunii şi bunului simţ să fie obligatorii a priori, indiferent de rezultatul votului în Comitetul de securitate şi sănătate în muncă.
La lucrările comisiei au fost prezenţi 17 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 3 aprilie 2003, Comisia propune respingerea acesteia cu 10 voturi pentru şi 4 voturi împotrivă.

